CELEX: 62015TN0296
Language: hu
Date: 2015-06-05 00:00:00
Title: T-296/15. sz. ügy: 2015. június 5-én benyújtott kereset – Industrias Químicas del Vallés kontra Bizottság

3.8.2015   
            
            
               HU
            
            
               Az Európai Unió Hivatalos Lapja
            
            
               C 254/19
            
         2015. június 5-én benyújtott kereset – Industrias Químicas del Vallés kontra Bizottság
   (T-296/15. sz. ügy)
   (2015/C 254/22)
   Az eljárás nyelve: spanyol
   
      Felek
   
   
      Felperes: Industrias Químicas del Vallés, SA (Mollet del Vallès, Spanyolország) (képviselők: C. Fernández Vicién, I. Moreno-Tapia Rivas és C. Vila Gisbert ügyvédek)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               ne alkalmazza a növényvédő szerek forgalomba hozataláról szóló, 2009. október 21-i 1107/2009 európai parlamenti és tanácsi rendeletet, különösen annak 24. cikkét és II. melléklete 4. pontját;
            
         
               —
            
            
               semmisítse meg a 2015. március 11-i 2015/408/EU bizottsági végrehajtási rendeletet a Metalaxilnak a rendelet mellékletében szereplő, helyettesítésre jelölt anyagok jegyzékébe való felvétele tekintetében, és
            
         
               —
            
            
               a Bizottságot kötelezze a jelen eljárás költségeinek viselésére.
            
         
      Jogalapok és fontosabb érvek
   
   Keresete alátámasztása érdekében a felperes három jogalapra hivatkozik.
   
               1.
            
            
               Az első, arra alapított jogalap, hogy a végrehajtási rendeletet jogsértő jogi norma alapján fogadták el, mivel a növényvédő szerek forgalomba hozataláról szóló 1107/2009/EK rendelet sérti az uniós jogot, azáltal, hogy:
               
                           —
                        
                        
                           sérti az elővigyázatosság elvét azzal, hogy a hatóanyagok helyettesítésének olyan mechanizmusát határozza meg, amely objektív szempontból nem megalapozott, vélelmezett kockázatokon alapul;
                        
                     
                           —
                        
                        
                           azáltal, hogy engedélyezett anyagokat érint, sérti az arányosság elvét, mivel túllépi a magas szintű védelem céljának eléréséhez feltétlenül szükséges mértéket;
                        
                     
                           —
                        
                        
                           versenytorzító hatással jár a belső piacon amiatt, hogy elősegíti az anyagok ilyen feltételek melletti helyettesítését; és
                        
                     
                           —
                        
                        
                           megsérti az indokolási kötelezettséget az 1107/2009/EK rendelet II. melléklete 4. pontjában foglalt „inaktív izomerek jelentős arányára” vonatkozó kritériummal kapcsolatban.
                        
                     
         
               2.
            
            
               A második, arra alapított jogalap, hogy a 2015/408/EU rendelet megsérti az indokolási kötelezettséget, mivel a Metalaxilnak a helyettesítésre jelölt anyagok jegyzékébe való felvétele tudományos és szakmai szempontok alapján nem indokolt, és sérti a hátrányos megkülönböztetés tilalmának elvét a Metalaxil-M-mel öszefüggésben.
            
         
               3.
            
            
               A harmadik, arra alapított jogalap, hogy a 2015/408/EU rendelet sérti az arányosság elvét az egészségügyi és környezetvédelmi kockázatoknak az Európai Unió által elősegíteni kívánt csökkentésének céljával kapcsolatban.